## Rješenje Ustavnog suda Republike Hrvatske broj: U-IIIVs-2467/2008 od 8. srpnja 2009.

### NN 88/2009 (22.7.2009.), Rješenje Ustavnog suda Republike Hrvatske broj: U-IIIVs-2467/2008 od 8. srpnja 2009.

88 22.07.2009 Rješenje Ustavnog suda Republike Hrvatske broj:
U-IIIVs-2467/2008 od 8. srpnja 2009.

USTAVNI SUD REPUBLIKE HRVATSKE

2195

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u postupku koji je ustavnom tužbom pokrenuo Ž. S. iz Z., na sjednici održanoj 8. srpnja 2009. godine, jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelj je podnio ustavnu tužbu protiv rješenja Vrhovnog suda Republike Hrvatske broj: Uzp-83/08-4 od 30. travnja 2008., kojim je odbijen njegov zahtjev za zaštitu prava na suđenje u razumnom roku u postupku koji se vodi pred Upravnim sudom Republike Hrvatske pod brojem: Us-8827/05, radi obnove postupka u predmetu razrješenja dužnosti tržišnog i turističkog inspektora.

Ustavni sud nije nadležan za odlučivanje.

2. U članku 62. stavku 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst, u daljnjem tekstu: Ustavni zakon) propisano je:

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom... (u daljnjem tekstu: ustavno pravo).

Sukladno navedenom, odluke nadležnih tijela donesene u postupcima pokrenutim prijedlogom za ponavljanje ili obnovu pravomoćno završenog sudskog postupka, odnosno prijedlogom za obnovu upravnog postupka, u pravilu se ne smatraju pojedinačnim aktima iz članka 62. stavka 1. Ustavnog zakona, protiv kojih je Ustavni sud nadležan pružati ustavnosudsku zaštitu, jer se u tim postupcima ne donosi odluka o pravima i obvezama stranaka u postupku, odnosno odluka o biti stvari.

Stoga se pojedinačnim aktima iz članka 62. stavka 1. Ustavnog zakona, protiv kojih je Ustavni sud nadležan pružati ustavnosudsku zaštitu, u pravilu imaju smatrati samo odluke donesene u prethodno provedenom, pravomoćno završenom postupku kojima je odlučeno o pravima ili obvezama stranaka, ali ne i odluke donesene u postupku u kojem se rješavalo o njegovoj obnovi.

3. Navedeno stajalište Ustavni sud je izrazio i podrobno obrazložio u svom rješenju broj U-III-1165/2000 od 28. listopada 2002. godine, objavljenom u »Narodnim novinama«, službenom listu Republike Hrvatske broj 126/2002.

4. U tom smislu, i u postupku koje se vodi protiv odluka donesenih na temelju članaka 27. i 28. Zakona o sudovima, Ustavni sud je nadležan pružati ustavnosudsku zaštitu samo ako se u postupku o zahtjevu za suđenje u razumnom roku, koji je prethodio ustavnosudskom, odlučivalo o dugotrajnosti postupaka u kojima se odlučuje o pravima i obvezama stranaka, a ne i o dugotrajnosti postupaka u kojima se odlučuje o prijedlogu za obnovu odnosno ponavljanje postupaka.

5. Slijedom navedenog, na temelju članka 72. u svezi s člankom 62. Ustavnog zakona, riješeno je kao u točki I. izreke.

6. Rješenje o objavi (točka II. izreke) temelji se na odredbi članka 29. Ustavnog zakona.

Broj: U-IIIVs-2467/2008

Zagreb, 8. srpnja 2009.

USTAVNI SUD REPUBLIKE HRVATSKE

Predsjednik Vijeća
mr. sc. Ivan Matija, v. r.

Rješenje, NN 88/2009-2195